DÔVODOVÁ SPRÁVA

A. Všeobecná časť

Návrh vyhlášky Ministerstva dopravy Slovenskej republiky, ktorou sa mení a dopĺňa vyhláška Ministerstva dopravy a výstavby Slovenskej republiky č. 140/2018 Z. z., ktorou sa ustanovujú podrobnosti v oblasti montáže plynových zariadení v znení vyhlášky č. 85/2021 Z. z. sa predkladá podľa § 136 ods. 3 písm. j) zákona č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov.

Cieľom návrhu vyhlášky je zvýšenie odbornej úrovne technikov montáže plynových zariadení počas celej doby platnosti ich odbornej spôsobilosti, zabezpečenie priebežnej aktualizácie ich odborných vedomostí, zefektívnenie výkonu odborných činností prostredníctvom elektronizácie vybraných procesov a doplnenie evidovaných údajov potrebných na výkon odborného dozoru a kontrolnej činnosti.

Na základe poznatkov z aplikačnej praxe sa navrhuje zavedenie systému priebežného školenia technikov montáže plynových zariadení. Navrhovaná úprava vytvára mechanizmus pravidelného overovania odborných vedomostí technikov počas platnosti ich osvedčenia a reaguje na potrebu priebežného oboznamovania sa s novými technológiami, zmenami právnych predpisov, technických noriem a postupov pri montáži plynových zariadení.

Súčasne sa navrhuje upraviť proces podávania prihlášok na školenie tak, aby bolo možné ich podávať aj v elektronickej podobe. Navrhovaná úprava znižuje administratívnu záťaž účastníkov a technických služieb a podporuje elektronizáciu procesov v oblasti prevádzky vozidiel.

V súvislosti s postupnou digitalizáciou procesov v oblasti prevádzky vozidiel sa navrhuje ustanoviť vykonávanie vybraných úkonov prostredníctvom celoštátneho informačného systému.

Súčasťou návrhu je aj doplnenie ustanovenia o prijatí návrhu vyhlášky v súlade s právne záväznými aktmi Európskej únie v oblasti technických predpisov podľa čl. 5 ods. 3 Legislatívnych pravidiel vlády SR.

Návrh vyhlášky je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

[bookmark: _GoBack]Návrh vyhlášky nemá vplyvy na podnikateľské prostredie, vplyvy na rozpočet verejnej správy, vplyvy na limit verejných výdavkov, sociálne vplyvy, vplyvy na životné prostredie, vplyvy na informatizáciu spoločnosti, vplyvy na služby verejnej správy pre občana ani vplyvy na manželstvo, rodičovstvo a rodinu.

Návrh vyhlášky bude po skončení pripomienkového konania predložený na vnútrokomunitárné pripomienkové konanie.

B. Osobitná časť

K čl. I
K bodu 1 [§ poznámka pod čiarou k odkazu 1]
Aktualizuje sa odkaz na právny predpis upravujúci register trestov v nadväznosti na prijatie zákona č. 192/2023 Z. z. o registri trestov a o zmene a doplnení niektorých zákonov v znení neskorších predpisov.

K bodu 2 [§ 4 ods. 3 písm. f) a g)]
Rozširuje sa okruh subjektov, ktorým môžu byť poskytované údaje o vykonaných montážach, o technickú službu technickej kontroly a technickú službu emisnej kontroly. Cieľom je zabezpečiť efektívnejšiu výmenu údajov medzi odbornými subjektmi pôsobiacimi v systéme prevádzky vozidiel.

K bodom 3 až 11 [§ 20 až 22]
Navrhuje sa zavedenie priebežného školenia technikov montáže plynových zariadení počas platnosti ich osvedčenia.
Upravuje sa obsah prihlášky na priebežné školenie a zároveň sa umožňuje podanie prihlášky na základné školenie, rozširovacie školenie, doškoľovací kurz alebo priebežné školenie aj v elektronickej podobe. Ďalej sa ustanovujú podrobnosti o organizácii priebežného školenia, jeho členení na tri samostatné časti, časových intervaloch absolvovania jednotlivých častí, obsahu školenia, spôsobe preverovania znalostí a hodnotení výsledkov vrátane záverečného testu.
Navrhuje sa ustanoviť vydávanie potvrdenia o absolvovaní priebežného školenia a upraviť jeho obsahové náležitosti. Potvrdenie bude preukazovať splnenie požiadaviek na priebežné vzdelávanie technika počas obdobia platnosti osvedčenia.

K bodom 13 až 16 [§ 29 ods. 6 až 8]
Navrhuje sa ustanoviť vykonávanie vybraných administratívnych úkonov prostredníctvom celoštátneho informačného systému. Cieľom je zjednotenie postupov, zefektívnenie spracovania údajov a zníženie administratívnej záťaže. Zároveň sa upravuje podmienka výmeny plynovej nádrže na vozidle.

K bodu 13 [§ 40 ods. 3]
Podľa  čl. 5 ods. 3 Legislatívnych pravidiel vlády SR sa dopĺňa  ustanovenie o  prijatí návrhu vyhlášky v súlade s právne záväznými aktmi Európskej únie v oblasti technických predpisov. Dodatočne sa uvedená informácia dopĺňa aj k predchádzajúcej novele vyhlášky Ministerstva dopravy a výstavby Slovenskej republiky č. 140/2018 Z. z., ktorá bola predmetom vnútrokomunitárneho pripomienkového konania.

K bodu 14 [príloha č. 1]
Rozširuje sa rozsah údajov zapisovaných pri kontrole zhodnosti montáže plynového zariadenia a pri výmene plynovej nádrže a jej príslušenstva, filtra alebo ohybnej hadice na plyn.
Navrhovaná úprava prispeje k lepšej evidencii vykonaných úkonov, zvýšeniu dohľadateľnosti vykonaných zásahov na vozidle a k efektívnejšiemu výkonu štátneho odborného dozoru.

K čl. II
Účinnosť vyhlášky sa navrhuje 1. januára 2027 vzhľadom na účinnosť novely zákona č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (parlamentná tlač č. 1326).

